Frisie: il guvier neerlandês nol rispiete la Cjarte europeane
Cundut che i Paîs Bas a sedin stâts un dai prins stâts a firmâ e a ratificâ la Cjarte europeane pes lenghis regjonâls o minoritariis tal 1998, a dîs agns di distance si è ancjemò lontans dal meti pardabon in vore i siei contignûts. La cuestion si à palesade a clâr intant de ultime visite dal comitât european di esperts che al viôt dal rispiet de Cjarte. Tune interviste ae agjenzie di stampe Eurolang, Gerrit Ybema, che al è a cjâf dal comitât neerlandês pe aplicazion de Cjarte, al à spiegât trop che al sedi inmò di lavorâ. Par chel che al rivuarde la scuele, par esempli, la plui part des primariis e à juste une ore a setemane di frison, e ogni tant nancje chê. Si salve dome une rêt di cuindis istitûts trilengâi là che si doprin frison, olandês e inglês. Tal cjamp de radiotelevision, Omrop Fryslân e ven tratade come une des tredis emitentis regjonâls neerlandesis e no come la uniche emitente frisone, cun dutis lis diferencis dal câs. Dispès lis autoritâts centrâls no considerin la lenghe e la culture de Frisie tant che part de diviersitât europeane – al zonte Ybema – ma dome come folclôr regjonâl, e propit cheste mentalitât e je il prin pidiment pal rispiet dai dirits linguistics dai frisons.
Font: Eurolang, 12/03/08
fur_Latn fur_Latn fra_Latn